## Zakon o ustrojstvu i djelokrugu ministarstava i državnih upravnih organizacija

### NN 199/2003 (22.12.2003.), Zakon o ustrojstvu i djelokrugu ministarstava i državnih upravnih organizacija

# HRVATSKI SABOR

3190

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O USTROJSTVU I DJELOKRUGU MINISTARSTAVA I DRŽAVNIH UPRAVNIH ORGANIZACIJA

Proglašavam
Zakon o ustrojstvu i djelokrugu ministarstava i državnih upravnih organizacija,
koji je donio Hrvatski sabor na sjednici 22. prosinca 2003. godine.

Broj:
01-081-03-4189/2
Zagreb, 22. prosinca 2003.

Predsjednik
Republike Hrvatske
**Stjepan Mesić**, v. r.

## ZAKON

### O USTROJSTVU I DJELOKRUGU MINISTARSTAVA I DRŽAVNIH UPRAVNIH ORGANIZACIJA

Članak
1.

Ovim se
Zakonom ustrojavaju ministarstva i državne upravne organizacije te se određuje
njihov djelokrug.

Članak
2.

Ministarstva
jesu:

1.
Ministarstvo vanjskih poslova,

2.
Ministarstvo financija,

3.
Ministarstvo obrane,

4.
Ministarstvo unutarnjih poslova,

5.
Ministarstvo pravosuđa,

6.
Ministarstvo gospodarstva, rada i poduzetništva,

7.
Ministarstvo mora, turizma, prometa i razvitka,

8.
Ministarstvo poljoprivrede, šumarstva i vodnog gospodarstva,

9. Ministarstvo zaštite okoliša, prostornog uređenja
i graditeljstva,

10. Ministarstvo zdravstva i socijalne skrbi,

11. Ministarstvo znanosti, obrazovanja i športa,

12. Ministarstvo kulture,

13. Ministarstvo obitelji, branitelja i međugeneracijske
solidarnosti,

14. Ministarstvo europskih integracija.

Članak 3.

Državne upravne organizacije jesu:

1. Državna geodetska uprava,

2. Državni hidrometeorološki zavod,

3. Državni zavod za intelektualno vlasništvo,
normizaciju i mjeriteljstvo,

4. Državni zavod za statistiku,

5. Državni inspektorat.

Članak
4.

Ministarstvo
vanjskih poslova obavlja upravne i druge poslove koji se odnose na:
predstavljanje Republike Hrvatske u drugim državama, međunarodnim
organizacijama i na međunarodnim kon­ferencijama; razvijanje i unaprjeđivanje
odnosa Republike Hrvat­ske s drugim državama, međunarodnim organizacijama i
drugim subjektima međunarodnog prava i međunarodnih odnosa; suradnju s međunarodnim
organizacijama i drugim oblicima međunarodne suradnje država, praćenje razvitka
međunarodnih gospodarskih odnosa; zaštitu prava i interesa Republike Hrvatske i
njezinih držav­ljana koji žive ili borave u inozemstvu te uspostav­ljanje, održavanje
i promicanje veza s hrvatskim iseljenicima i manjinama kao i s njiho­vim
udrugama u drugim državama; razgovore i pregovore s predstavnicima drugih država,
međunarodnih organizacija i ostalih subjekata međunarodnog prava i međunarodnih
odnosa, pripremu, sklapanje i izvršenje međunarodnih ugovora; poticanje i pomoć
u suradnji državnih tijela s inozemstvom u političkim, gospodarskim, kulturnim,
znanstvenim i drugim područjima; održavanje i razvija­nje veza s misijama
stranih država i međunarodnih organizacija u Republici Hrvatskoj kao i
konzularnim uredima stranih država; praćenje razvitka i sudjelovanje u
raspravama iz međunarodnoga javnog i privatnog prava u zemlji i inozemstvu; pružanje
informacija ustanovama i tijelima stranih država i međunarodnih organizacija te
stranoj javnosti o stanju u zemlji, odnosno o drugim pitanjima od značenja za
Republiku Hrvatsku.

Ministarstvo, u suradnji s drugim nadležnim
ministarstvima, obavlja poslove koji se odnose na stvaranje uvjeta za povratak
iseljeništva u Republiku Hrvatsku i njihovo uključivanje u gospodarski i društveni
život u Republici Hrvatskoj, predlaže politiku poticanja i pomoći povratka i
useljavanja pripadnika hrvatskog naroda, članova njihovih obitelji i potomaka
iz inozemstva u Republiku Hrvatsku; pruža pomoć u njihovim poduzetničkim
ulaganjima i aktivnostima kroz organiziranje i provođenje informativne, promidžbene
i nakladničke djelatnosti s ciljem povratka i useljavanja; skrbi o zbrinjavanju
starijih povratnika i useljenika; potiče povratak i useljavanje mladih te
njihovo školovanje uz državnu potporu.

Ministarstvo obavlja i druge poslove koji su mu
stavljeni u nadležnost posebnim zakonom.

Članak
5.

Ministarstvo
financija obavlja upravne i druge poslove koji se odnose na: analize i prognoze
makroekonomskih kretanja koje su temelj za utvrđivanje fiskalne politike i izradu
državnog proračuna; izradu osnova za financiranje javnih potreba i nacrt proračuna
i izvanproračunskih fondova te lokalnih proračuna; konsolidaciju proračuna,
izradu prijedloga sustava financiranja javnih potreba i jedinica lokalne uprave
i samouprave; izvršavanje državnog prora­čuna; proračunsku kontrolu; državne računovodstvene
standarde; izradu računskog plana, vođenje glavne knjige državne riznice i
sastavljanje financijskih izvješća; upravljanje proračunskim ulaganjima, izradu
izvješća o kratkoročnim financijskim potrebama, praćenje bilance prihoda,
rashoda i gotovinskih sredstava, programiranje vanjskog i domaćeg zaduženja,
pripremu i vođenje evidencije o emisiji državnih vrijednosnih papira,
registriranje neposrednih i uvjetnih obveza države te praćenje visine otplate
domaćih i vanjskih dugova, evidentiranje i praćenje zajmova koje daje država;
pripremu nacrta zakonskih i drugih propisa te osnove za vođenje pregovora iz
područja financijskih odnosa s inozemstvom što proizlaze iz multilateralne i
bilateralne te kreditne suradnje s među­narodnim i regionalnim financijskim
institucijama, inozemnim vladama i komercijalnim bankama; operativne poslove u
svezi sa članstvom Republike Hrvatske u međunarodnim financijskim
organizacijama; poticanje stranih ulaganja; sustavno praćenje elementarnih
nepogoda i ratnih razaranja; vođenje registra koncesija; izradu analitičkih
materijala iz područja bankarskog i deviznog sustava i sustava osiguranja;
porezni sustav i poreznu politiku, carinski sustav i politiku carinske i
izvancarinske zaštite, nadzor i inspekcijske poslove u području poreza, carina
i drugih javnih prihoda, deviznog i vanjskotrgovinskog poslovanja, priređivanja
igara na sreću i zabav­nih igara; poduzimanje mjera za otkrivanje i sprječavanje
pra­nja novca; nadzor nabave robe, usluga i ustupanja radova.

Ministarstvo obavlja upravne i stručne poslove koji
se odnose na: ocjenu poslovanja trgovačkih društava u vlasništvu Republike
Hrvatske i predlaže Vladi Republike Hrvatske donošenje mjera u svezi s djelotvornosti,
ekonomičnosti i učinkovitosti njihovog poslovanja.

Ministarstvo u odnosu na trgovačka društva u vlasništvu
Republike Hrvatske obavlja i druge nadzorne i druge poslove koje mu odredi
Vlada Republike Hrvatske.

Ministarstvo
obavlja i druge poslove koji su mu stavljeni u nadležnost posebnim zakonom.

Članak
6.

Ministarstvo
obrane obavlja upravne i druge poslove koji se odnose na: planiranje razvitka
sustava obrane, izradu i usklađivanje planova obrane i planova za druge
izvanredne okolnosti; procjenu ratnih i drugih opasnosti; ustrojavanje,
opremanje, naoružanje, razvitak i uporabu Hrvatske vojske, proizvodnju i promet
naoružanja i vojne opreme; pričuve proizvoda s posebnom namjenom za potrebe
obrane, upravljanje i raspolaganje imovinom koja mu je povjerena; sustav
uzbunjivanja i obavješćivanja; sustav vojne izobrazbe; mjere sigurnosti i zaštite
tajnih podataka obrane; organiziranje posebnih veza za rukovođenje i kriptozaštitu;
planiranje i izradu mjera mobilizacije i pripravnosti; novačenje, popunu i mobilizaciju
oružanih snaga, tijela i organizacija, kadrovske i personalne poslove pričuvnih
časnika i dočasnika; vojno školstvo; vojni sanitet; statusna i druga pitanja
vojnih osoba i pričuvnih časnika; zdrav­stvenu zaštitu vojnih osoba i njihovih
obitelji; znanstvenoistraži­vački rad za potrebe obrane, sustav financiranja
obrane; inspekcijske poslove obrane.

Ministarstvo
obavlja i druge poslove koji su mu stavljeni u nadležnost posebnim zakonom.

Članak
7.

Ministarstvo
unutarnjih poslova obavlja upravne i druge poslove koji se odnose na: poslove
policije i kriminalističke policije i to zaštitu života i osobnu sigurnost
ljudi i imovine, sprječavanje i otkrivanje kaznenih djela; pronalaženje i
hvatanje počinitelja kaznenih djela i njihovo privođenje nadležnim tijelima;
održavanje javnog reda i mira te zaštitu određenih osoba, građevina i prostora;
obavljanje kriminalističko-tehničkih poslova i vještačenja; poslove sigurnosti
prometa na cestama; nadzor državne granice; kretanje i boravak stranaca te
njihova prihvata; putne isprave za prelazak preko državne granice; održavanje
javnih okupljanja; državljanstvo; izdavanje osobnih iskaznica, prijavljivanja
prebivališta i boravišta građana; izdavanje vozačkih dozvola i registracije
motornih vozila; nabavu, držanje i nošenje oružja i streljiva; eksplozivne
tvari; pružanje nužne pomoći radi otklanjanja posljedica u slučaju opće
opasnosti prouzročene elementarnim nepogodama i epide­mija­ma; poslove zaštite
od požara; poslove civilne zaštite; poslove vatrogastva; zaštitu ustavom utvrđenog
poretka; poslove specijalne policije te nadzora nad radom zaštitarskih tvrtki.

Ministarstvo obavlja i druge poslove koji se odnose
na: vođenje evidencija i statistike iz područja unutarnjih poslova; sustav
informiranja u području unutarnjih poslova; obrazovanje i usavršavanje službenika
unutarnjih poslova.

Ministarstvo obavlja i druge poslove koji su mu
stavljeni u nadležnost posebnim zakonom.

Članak 8.

Ministarstvo pravosuđa obavlja upravne i druge
poslove koji se odnose na: područje građanskoga, kaznenog i trgovačkog prava te
upravnog sudovanja; ustrojstvo i rad te stručno osposobljavanje i usavršavanje
sudaca, državnih odvjetnika i djelatnika u sudovima, državnim odvjetništvima,
tijelima nadležnim za vođenje prekršaj­nog postupka i tijelima koja izvršavaju
kaznene prekršajne sank­cije, upravne i druge poslove u javnom bilježništvu i
odvjetništvu; sudske i javnobilježničke pristojbe; međunarodnu pravnu pomoć i
druge oblike pravne pomoći; izvršavanje kaznenih i prekršajnih sankcija,
pomilovanja i uvjetne otpuste te informatizaciju pravosuđa.

Ministarstvo
vrši nadzor nad obavljanjem poslova uprave u tijelima sudbene vlasti, državnom
odvjetništvu i tijelima za vođenje prekršajnog postupka.

Ministarstvo
obavlja upravne i druge poslove koji se odnose na: pravo vlasništva;
imovinskopravne poslove u vezi s izvlaš­te­njem i drugim ograničenjima vlasništva;
imovinskopravne poslove glede građevinskoga, poljoprivrednog i šumskog zemljišta,
komasaciju, promet zemljišta i zgrada te dio agrarnih operacija koji nisu u
djelokrugu drugog tijela državne uprave; imovinu stranih držav­ljana, poslove
naknade za imovinu oduzetu za vrijeme jugoslavenske komunističke vladavine koji
nisu u djelokrugu drugog tijela državne uprave, te poslove koji se odnose na
sukcesiju imovine, prava i obveza bivše SFRJ.

Ministarstvo
obavlja i druge poslove koji su mu stavljeni u nadležnost posebnim zakonom.

Članak
9.

Ministarstvo
gospodarstva, rada i poduzetništva vodi aktivnu politiku zapošljavanja, te
obavlja upravne i druge poslove koji se odnose na industriju, osim prehrambene
i duhanske industrije; brodogradnju; energetiku; rudarstvo; obrtništvo;
zadrugarstvo, osim poljoprivrednoga; malo i srednje poduzetništvo; djelatnost
trgovine; trgovinsku politiku; politiku zaštite domaće proizvodnje; gospodarsku
suradnju s inozemstvom; uključivanje u europske gospodarske integracije; usklađivanje
aktivnosti u svezi s članstvom Republike Hrvatske u Svjetskoj trgovinskoj
organizaciji te sudjelovanje u multilateralnim trgovinskim pregovorima u okviru
ove organizacije; poticanje izvoza i stranih ulaganja; osnivanje i poslovanje
slobodnih i poduzetničkih zona; sustavno poticanje poduzetništva, stanje i
pojave na tržištu; opskrbu i cijene; zaštitu potrošača; stra­teš­ke robne
zalihe; privatizaciju dionica i udjela u trgovačkim društvima u vlasništvu
Republike Hrvatske; restrukturiranje i sanaciju pravnih osoba.

Ministarstvo obavlja upravne i druge poslove koji se
odnose na: uređivanje radnih odnosa; tržište rada i upošljavanje; odnose sa
sindikatima i udrugama poslodavaca; radnopravni status hrvatskih državljana
zaposlenih u inozemstvu i poslove u svezi s njihovim povratkom i zapošljavanjem
u zemlji; radnopravni status stranih državljana zaposlenih u Republici
Hrvatskoj; zaštitu na radu; međunarodnu suradnju na području rada i zapošljavanja
te sustav i politiku mirovinskog i invalidskog osiguranja.

Ministarstvo obavlja poslove koji se odnose na:
promicanje i sustavno unaprjeđivanje obrtništva, zadrugarstva, osim
poljoprivrednoga, malog i srednjeg poduzetništva; djelovanje instrumenata
gospodarskog sustava i mjera gospodarske politike na razvoj obrt­ništva,
zadrugarstva, malog i srednjeg poduzetništva, te poslovanje obrtnika i
poduzetnika; ostvarivanje međunarodne suradnje; pro­ved­bu posebnih programa
Vlade Republike Hrvatske u oblasti obrtništva, zadrugarstva, malog i srednjeg
poduzetništva.

Ministarstvo obavlja i druge poslove koji su mu
stavljeni u nadležnost posebnim zakonom.

Članak 10.

Ministarstvo mora, turizma, prometa i razvitka
obavlja upravne i druge poslove koji se odnose na: sveobuhvatne mjere zaštite
Jadranskog mora, otoka i priobalja, analizu gospodarenja morskim resursima i
prostorom uz morsku obalu, mjere racionalnog korištenja mora kao prirodnog
resursa, nadzor nad provedbom postupka koncesija na području gospodarskog
pojasa i koncesija za podizanje ribogojilišta, unutarnji i međunarodni
pomorski, cestovni, željeznički, zračni, poštanski i telekomunikacijski promet
te promet na unutarnjim vodama s infrastrukturom tih vidova prometa; predlaže
strategiju razvoja svih vidova prometa; zaštitu mora od onečišćenja s brodova;
morske luke, pomorsko dobro i utvrđivanje granica pomorskog dobra, pomorsko
osiguranje i pomorske agencije; luke na unutarnjim plovnim putovima; kopneni
robno-transportni centri; zračne luke; prijevozna sredstva osim onih poslova
koji ulaze u djelokrug drugih ministarstava; telekomunikacije i poštu; izradu
tehničkih uvjeta i uvjeta uporabe objekata, tehničke opreme i instalacija
telekomunikacija i radijskih komunikacija; donošenje podzakonskih propisa o
koncesijama za obavljanje usluga u javnim telekomunikacijama; emitiranje i
distribuciju radijskih i televizijskih programa; među­narodnu koordinaciju
uporabe radijskih frekvencija, uporabu radijskih frekvencija; izdavanje dozvola
za radijske postaje domaćim i stranim osobama; inspekcijske poslove; sigurnosti
plovidbe na moru, unutarnjeg i međunarodnoga cestovnog prometa i cesta osim
poslova iz djelokruga Ministarstva unutarnjih poslova, sigurnosti željezničkog
prometa, sigurnosti zračne plovidbe, sigurnosti plovidbe na unutarnjim vodama,
telekomunikacija i pošta, unutarnjeg i međunarodnoga poštanskog i
telekomunikacijskog prometa te nadzor radijskih frekvencija; poslove Obalne
straže (lučkih kapetanija).

Ministarstvo
obavlja upravne i druge poslove koji se odnose na: turističku politiku
Republike Hrvatske, strategiju razvitka hrvatskog turizma; razvoj i investicije
u turizmu; razvitak kongresnoga, nautičkoga, seoskoga, lovnoga, zdravstvenoga,
omladinskoga i drugih selektivnih oblika turizma; unaprjeđivanje i razvoj malog
poduzetništva u turizmu i ugostiteljstvu; sanacijske programe u svezi s
restrukturiranjem hotelsko-ugostiteljskih tvrtki, praćenje i sudjelovanje u
procesu privatizacije; turističku informatiku, promicanje hrvatskog turizma u
inozemstvu; sustav turističkih zajednica; turističku i ugostiteljsku
statistiku; stanje i pojave na području turističkih i ugostiteljskih usluga; međunarodnu
suradnju u svezi s turizmom; djelovanje instrumenata gospodarskog sustava i
mjera gospodarske politike na razvoj ponude i pružanje turističkih i
ugostiteljskih usluga i poslovanje turističkih i ugostiteljskih gospodarskih
subjekata; uvjete obavljanja turističke i ugostiteljske djelatnosti, praćenje i
analiziranje kvalitete turističke ponude, turističkih i ugostiteljskih usluga,
uvođenje međunarodnih standarda kvalitete ponude smještaja i usluga;
kategorizaciju turističkih i ugostiteljskih objekata; unaprjeđivanje turističke
i ugostiteljske djelatnosti.

Ministarstvo obavlja upravne, stručne i druge poslove
koji se odnose na organiziranje izrade strateških infrastrukturnih projekata i
investicijskih programa od posebnog značenja za Republiku Hrvat­sku i
pripremanje prijedloga Vladi Republike Hrvatske za njihovo odobravanje;
organiziranje tome odgovarajućih velikih infrastrukturnih investicijskih radova
u izgradnji objekata i uređaja vodoprivredne prometne infrastrukture, osim
njihove rekonstrukcije i održavanja, i drugih odgovarajućih krupnih infrastrukturnih
radova od značaja za održivi razvitak Republike Hrvatske koji se u cijelosti
ili u većoj mjeri financiraju sredstvima državnog proračuna, te usklađuje
aktivnosti drugih subjekata u izgradnji takvih objekata i prati i kontrolira te
investicije, te obavlja stručne poslove koji se odnose na pokretanje, usklađivanje
i nadzor poslova određenih aktima i propisima kojima se uređuje razvitak otoka.

Ministarstvo obavlja i poslove koji se odnose na
obnovu objekata infrastrukture i javne namjene te drugih objekata uništenih
ratnim djelovanjima značajnim za razvitak tih područja te s njima zemljopisno i
gospodarski povezanih područja, kao i stručne poslove koji se odnose na
razvitak i obnovu gospodarski zaostajućih područja i područja stradalih u
Domovinskom ratu.

Ministarstvo obavlja i druge poslove koji su mu
stavljeni u nadležnost posebnim zakonom.

Članak 11.

Ministarstvo poljoprivrede, šumarstva i vodnoga
gospodarstva obavlja upravne i druge poslove koji se odnose na: poljoprivredu;
ruralni razvitak; prehrambenu i duhansku industriju; ribarstvo; veterinarstvo;
kakvoću poljoprivrednih i prehrambenih proizvoda; zdravstvenu ispravnost hrane životinjskog
podrijetla i stočne hrane; poljoprivredno i šumsko zemljište; poslove granične
inspekcije zaštite bilja i granične veterinarske inspekcije; pokreće i vodi
postupak komasacije, osim imovinskopravnih poslova; uređivanje pravnih odnosa
na poljoprivrednom zemljištu, šumama i šumskom zemljištu u vlasništvu države,
osim imovinskopravnih poslova; šumarstvo i lovstvo; inspekcijske poslove koji
se odnose na poljoprivredu, ribarstvo, šumarstvo i lovstvo, kakvoću
poljoprivrednih i prehrambenih proizvoda i veterinarstvo; provedbu mjera
poticajne politike u poljoprivredi i ribarstvu te njihovu prilagodbu mjerilima
svjetske trgovinske organizacije; uređenje i koordiniranje sufinanciranja
poljoprivrede, ribarstva i prerade poljoprivrednih proizvoda proračunskim
sredstvima; poljoprivredno zadrugarstvo; zaštitu i priznavanje sorti
poljoprivrednog bilja; zaštitu poljoprivrednog zemljišta; propisivanje načina
vođenja evidencije o poljoprivrednom zemljištu; poslove gospodarenja i
raspolaganja poljoprivrednim zemljištem u vlasništvu države; prenamjenu
poljoprivrednog zemljišta u građevinsko; uređenje odnosa i uvjeta proizvodnje,
prometa i primjene sredstava za zaštitu bilja u poljoprivredi i šumarstvu;
propisivanje uvjeta za proizvodnju vina i drugih proizvoda od grožđa i vina;
provođenje mjera radi otkrivanja i sprečavanje pojava zaraznih bolesti životinja,
te propisivanje uvjeta i načina pro­vođenja dezinfekcije, dezinsekcije i
deratizacije; određivanje granica između unutarnjeg i vanjskoga ribolovnog
mora, granice ribolovnih zona te propisivanje namjene, vrste i količine
ribolovnih alata i opreme koja se smije upotrebljavati u ribolovu.

Ministarstvo obavlja upravne i druge poslove koji se
odnose na: koordinira i usklađuje hrvatsku poljoprivrednu politiku i politiku
ruralnog razvitka s odgovarajućim politikama EU; provodi Sporazum o
stabilizaciji i pridruživanju i projekte CARDS programa i ostalih oblika međunarodne
pomoći i sporazuma u dijelu koji se odnosi na poljoprivredu, prehranu, ruralni
razvitak, šumarstvo i ribarstvo EU; uređenje odnosa i uvjeta proizvodnje,
prometa i uporabe šumskog sjemena i šumskih sadnica; ustanovljavanje i
dodjeljivanje lovišta na površinama u vlasništvu države; propisivanje uvjeta i
kontrolu životinja u proizvodnji i klanju te preradi proizvoda životinjskog
podrijetla; uvjete za utovar, istovar, pretovar i prijevoz životinja;
koordiniranje rada poljoprivredne savjetodavne službe, unapređenje
poljoprivrednog zadrugarstva i svih oblika udruživanja u poljoprivredi i
ribarstvu; vodi pregovore iz područja poljoprivrede i ribarstva unutar Svjetske
trgovinske organizacije kao i u okviru procesa pristupanja Republike Hrvatske
EU.

Ministarstvo obavlja i upravne i druge poslove koji
se odnose na: upravljanje vodama i vodno-gospodarskim sustavom; praćenje i
prilagođavanje vodno-gospodarskog razvitka s potrebama gospodarskog razvitka;
uređenje vodotoka i drugih voda i zaštitu od štetnog djelovanja voda i leda; zaštitu
od erozije i bujica: hidromelioracijsku odvodnju i navodnjavanje zemljišta;
upravljanje vodnim dobrom i njegovo korištenje; zaštitu voda i zaštitu mora od
zagađivanja s kopna; osiguravanje zalihe voda u svrhu vodoopskrbe naselja s
pitkom vodom i gospodarstva s industrijskom vodom; korištenje vodnih snaga:
planiranje i usklađivanje razvoja i izgrad­nje javnih vodoopskrbnih sustava i
javnih kanalizacijskih sustava od državnog interesa; inspekcijske poslove na zaštiti
od voda, korištenju voda i zaštiti voda od zagađivanja.

Ministarstvo obavlja i druge poslove koji su mu
stavljeni u nadležnost posebnim zakonom.

Članak 12.

Ministarstvo zaštite okoliša, prostornog uređenja i
graditeljstva obavlja upravne i druge poslove koji se odnose na opću politiku
zaštite okoliša u ostvarivanju uvjeta za održivi razvitak; zaštitu zraka, tla,
voda, mora, biljnog i životinjskog svijeta u ukupnosti uzajamnog djelovanja,
izrada prijedloga strategije za unapređenje stanja u oblasti zaštite okoliša;
predlaganje, promicanje i praćenje mjera za unapređivanje zaštite okoliša,
osiguravanje provedbe katastra onečišćavanja (monitoring); vođenje
informacijskog sustava zaštite okoliša, utvrđivanje mjera, uvjeta i suglasnosti
zaštite okoliša; skrb, usklađivanje i vođenje nadzora nad financiranjem
programa zaštite okoliša; postupanje s otpadom; pripremu prijedloga standarda
zaštite okoliša; ocjenjivanje uvjeta za rad pravnih i fizičkih osoba iz područja
zaštite okoliša; ostvarivanje među­narodne suradnje u zaštiti okoliša;
inspekcijske poslove zaštite okoliša; poticanje odgoja i obrazovanja te istraživanja
u svezi sa zaštitom okoliša.

Ministarstvo obavlja upravne i druge poslove koji se
odnose na prostorno uređenje Republike Hrvatske i usklađivanje regionalnoga
prostornog razvitka, planiranje, korištenje i zaštitu prostora, ostvarivanje međunarodne
suradnje u prostornom uređenju, inspekcijske poslove prostornog uređenja;
informacijski sustav o prostoru, praćenje stanja u prostoru i provedbu
dokumenata prostornog uređenja Republike Hrvatske, lokacijske dozvole, surađuje
u izradi dokumenata prostornog uređenja županija, gradova i općina radi
osiguravanja uvjeta za gospodarenje, zaštitu i upravljanje prostorom i usklađivanja
djelovanja tijela državne uprave koja sudjeluju u izradi, donošenju i provedbi
dokumenata prostornog uređenja, osiguravanje uvjeta za razvitak i unapređenje
poslovanja pravnih i fizičkih osoba iz područja prostornog uređenja, uređenje
naselja, te uređuje i korištenje građevinskog zemljišta.

Ministarstvo obavlja upravne i druge poslove koji se
odnose na utvrđivanje uvjeta za projektiranje i gradnju građevina; poslovanje
pravnih i fizičkih osoba iz područja graditeljstva, Hrvatske komore arhitekata
i inženjera u graditeljstvu te drugih inženjera ko­ji sudjeluju u gradnji, praćenje
i analiziranje kvalitete građevin­skih i projektantskih usluga u graditeljstvu;
građevne i uporabne dozvole, korištenje, održavanje i uklanjanje građevine,
inspekcijske poslove gradnje te provodi upravni postupak iz područja stanovanja
i komunalnog gospodarstva.

Ministarstvo obavlja upravne i druge poslove koji se
odnose na djelovanje instrumenata i mjera gospodarske politike u graditeljstvu,
stanovanje, politiku stanovanja, gradnju stanova i naselja; socijalnih i službenih
stanova; provedbu posebnih programa Vlade Republike Hrvatske u stanogradnji,
komunalno gospodarstvo; politiku, praćenje i unapređenje stanja u komunalnom
gospodarstvu, ostvarivanje međunarodne suradnje u graditeljstvu i stanovanju.

Ministarstvo obavlja i druge poslove koji su mu
stavljeni u nadležnost posebnim zakonom.

Članak 13.

Ministarstvo
zdravstva i socijalne skrbi obavlja upravne i druge poslove koji se odnose na:
sustav zdravstvene zaštite i zdravstvenog osiguranja; praćenje i unapređivanje
zdravstvenog stanja i zdravstvenih potreba stanovništva, zaštitu stanovništva
od zaraznih i nezaraznih bolesti, ionizirajućih i neionizirajućih zračenja;
zdravstvenu ispravnost namirnica i predmeta opće uporabe; korištenje
zdravstvenih potencijala; izgradnju i investiranje u zdravstvu; osnivanje
zdravstvenih ustanova i privatne prakse; organiziranje državnih i stručnih
ispita zdravstvenih djelatnika te njihovo specijalis­tičko usavršavanje;
priznavanje naziva primarijusa; dodjelu naziva zdravstvenim ustanovama;
referentni centar, klinika, klinička bolnica i klinički bolnički centar;
upravni nadzor nad radom Hrvatskog zavoda za zdravstveno osiguranje, Hrvatskoga
crvenog križa i komora; zdravstvenoinspekcijski nadzor nad radom zdravstvenih
ustanova i zdravstvenih djelatnika te privatnom praksom: registraciju lijekova,
farmaceutsko-inspekcijski nadzor nad proizvodnjom i prometom lijekova i medicinskih
proizvoda; sanitarni nadzor nad proizvodnjom, prometom, uporabom i
zbrinjavanjem otrova; pro­izvodnju, promet i potrošnju opojnih droga; sanitarni
nadzor nad osobama i djelatnostima, građevinama, prostorijama, prostorima,
postrojenjima i uređajima koji mogu na bilo koji način štetno utjecati na
zdravlje ljudi te sanitarni nadzor u međunarodnom prometu na državnoj granici.

Ministarstvo
obavlja upravne i druge poslove koji se odnose na: socijalnu skrb i sustav
socijalne politike; zaštitu invalidnih osoba, civilnih žrtava iz Domovinskog
rata, zaštitu hrvatskih državljana sudionika II. svjetskog rata; zaštitu vojnih
i civilnih invalida II. svjetskog rata; zaštitu osoba stradalih u obavljanju
obvezne vojne službe od 15. svibnja 1945. do 17. kolovoza 1990. i članova
njihovih obitelji.

Ministarstvo
obavlja i druge poslove koji su mu stavljeni u nadležnost posebnim zakonom.

Članak
14.

Ministarstvo
znanosti, obrazovanja i športa obavlja upravne i druge poslove koji se odnose
na: sustav predškolskog odgoja, osnovnoškolskog i srednjoškolskog odgoja i
obrazovanja u zemlji i inozemstvu; nastavne planove i programe; udžbenike,
normative i standarde te druge za odgojno-obrazovni rad; razvitak školstva;
stručno obrazovanje i usavršavanje odgajatelja, učitelja i nastavnika; učenički
standard; inspekcijski i stručno-pedagoški nadzor; osnivanje i nadzor nad
zakonitošću rada ustanova te osiguravanje financijskih i materijalnih uvjeta za
rad u odgoju i obrazovanju; osposobljavanje djece, mladeži i odraslih za
stjecanje tehničkih znanja i vještina te djelatnost udruga u ovom području.

Ministarstvo obavlja upravne i druge poslove koji se
odnose na: sustav i izradu nastavnih planova i programa visoke naobrazbe u
zemlji i inozemstvu te osiguravanje financijskih i materijalnih uvjeta za rad i
stručno obrazovanje i usavršavanje nastavnika, smještaj, prehranu i druga
pitanja životnoga i radnoga studentskog standarda te inspekcijske poslove
visoke naobrazbe.

Ministarstvo obavlja upravne i druge poslove koji se
odnose na: razvitak znanstvenoistraživačke djelatnosti i znanstveno-teh­ničkih
informacija i komunikacija; razvitak znanstvenoistraživačkih i drugih pravnih
osoba; razvitak znanosti i primjenu znanstvenih dostignuća u pojedinim područjima;
usklađivanje financiranja programa neprestane istraživačke djelatnosti i
ugovornih projekata u svrhu ostvarivanja Nacionalnoga znanstvenoistraživačkog
programa te znanstvenih projekata od posebnog interesa; planiranje, usklađivanje
i provođenje razvitka informatičke djelatnosti i njezino povezivanje u
cjeloviti informacijski sustav u Republici Hrvat­skoj; planiranje i usklađivanje
tehnološkog razvitka u Republici Hr­vatskoj; praćenje, evidentiranje i
ostvarivanje znanstvene, teh­ničke i tehnološke suradnje sa stranim zemljama i
međunarod­nim organizacijama u skladu s međunarodnim ugovorima; upu­ćivanje naših
stručnjaka u inozemstvo i uključivanje stranih stručnjaka u Repub­lici
Hrvatskoj, evidenciju i suradnju s našim stručnjacima u svijetu; obavljanje
poslova u svezi sa stipendiranjem, specijalizacijom i praktičnom izobrazbom naših
i stranih stručnjaka na osnovi međunarodnih, državnih, poslovnih i drugih
sporazuma.

Ministarstvo
obavlja upravne i druge poslove koji se odnose na: razvitak športa i tjelesne
kulture; zaštitu i unapređenje zdravlja djece, mladeži i odraslih te na
djelatnost udruga u području športa.

Ministarstvo
obavlja upravne i druge poslove koji se odnose na: osposobljavanje djece, mladeži
i odraslih za stjecanje tehničkih znanja, vještina, te djelatnost udruga u ovom
području.

Ministarstvo
obavlja i druge poslove koji su mu stavljeni u nadležnost posebnim zakonom.

Članak
15.

Ministarstvo
kulture obavlja upravne i druge poslove u području kulture koji se odnose na:
razvitak i unapređenje kulture, kulturnog i umjetničkog stvaralaštva, kulturnog
života i kulturnih djelatnosti; osnivanja ustanova i drugih pravnih osoba u
kulturi; promicanje kulturnih veza s drugim zemljama i međunarodnim
institucijama; stručne i upravne poslove za Hrvatsko povjerenstvo za UNESCO;
upravne poslove u području javnog informiranja; poticanje programa kulturnih
potreba pripadnika hrvatskoga naroda u drugim zemljama; osiguravanje
financijskih, materijalnih i drugih uvjeta za obavljanje i razvitak djelatnosti
kulture, a osobito muzejske, galerijske, knjižničarske, arhivske, kazališne,
glazbene i glazbeno-scenske, nakladničke, likovne i filmske.

Ministarstvo obavlja upravne i druge poslove koji se
odnose na: istraživanje, proučavanje, praćenje, evidentiranje, dokumentiranje i
promicanje kulturne baštine; središnju informacijsko-dokumentacijsku službu;
utvrđivanje svojstva zaštićenih kulturnih dobara; propisivanje mjerila za utvrđivanje
programa javnih potreba u kulturi Republike Hrvatske; skrb, usklađivanje i vođenje
nadzora nad financiranjem programa zaštite kulturne baštine; osnivanje i nadzor
nad ustanovama za obavljanje poslova djelatnosti zaštite kulturne baštine;
ocjenjivanje uvjeta za rad pravnih i fizičkih osoba na restauratorskim,
konzervatorskim i drugim poslovima zaštite kulturne baštine; osiguranje uvjeta za
obrazovanje i usavršavanje stručnih radnika u poslovima zaštite kulturne baštine;
provedbu nadzora prometa, uvoza i izvoza zaštićenih kulturnih dobara; utvrđivanje
uvjeta za korištenje i namjenu kulturnih dobara, te upravljanje kulturnim
dobrima sukladno propisima; utvrđivanje posebnih uvjeta građenja za zaštitu
dijelova kulturne baštine; obav­ljanje inspekcijskih poslova zaštite kulturne
baštine.

Ministarstvo obavlja upravne i druge poslove koji se
odnose na: istraživanje, proučavanje, praćenje, evidentiranje, dokumentiranje i
promicanje prirodne baštine, središnju informacijsko-dokumentacijsku službu;
utvrđivanje svojstva zaštićenih dijelova prirode te njihovo vrednovanje; vođenje
središnjih upisnika zaštićenih dijelova prirode; propisivanje mjerila za utvrđivanje
programa javnih potreba u području zaštite prirode Republike Hrvatske; skrb,
usklađivanje i vođenje nadzora nad financiranjem programa zaštite prirode;
osnivanje i nadzor nad ustanovama za obavljanje poslova djelatnosti zaštite
prirode; ocjenjivanje uvjeta za rad pravnih i fizičkih osoba na poslovima zaštite
prirode; osiguravanje uvjeta za obrazovanje i usavršavanje stručnih djelatnika
u djelatnostima zaštite prirode, provedbu nadzora prometa, uvoza, izvoza zaštićenih
dijelova prirode; utvrđivanje uvjeta za korištenje i namjenu zaš­tićenih
dijelova prirode, te upravljanje zaštićenim dijelovima prirode; utvrđivanje
uvjeta zaštite prirode; inspekcijske poslove zaštite prirode.

Ministarstvo
obavlja i druge poslove koji su mu stavljeni u djelokrug posebnim zakonom.

Članak
16.

Ministarstvo
obitelji, branitelja i međugeneracijske solidarnosti obavlja upravne i druge
poslove koji se odnose na pravni položaj, rješavanje pravnog položaja i drugih
pitanja hrvatskih ratnih vojnih invalida iz Domovinskog rata i mirnodopskih
vojnih invalida, razvojačenih branitelja i članova njihovih obitelji, te
obitelji poginuloga, umrloga, zatočenog ili nestaloga hrvatskog branitelja,
osim onih poslova koji ulaze u djelokrug drugih ministarstava.

Ministarstvo
obavlja upravne i druge poslove koji se odnose na pitanja posmrtne dodjele i
promicanja, odnosno dodjele i promicanje u činove oružanih snaga Republike
Hrvatske poginulih, umrlih, zatočenih ili nestalih hrvatskih branitelja,
odnosno hrvatskih ratnih vojnih invalida iz Domovinskog rata, sukladno posebnim
propisima.

Ministarstvo
obavlja upravne i druge poslove koji se odnose na zbrinjavanje i pomoć
prognanicima, izbjeglicama i povratnicima za njihov povratak.

Ministarstvo
obavlja i poslove koji se odnose na: brigu o obitelji, provođenje mjera
pronatalitetne populacijske politike, doplatka za djecu, poticanje osnivanja
savjetovališta i obiteljskih centara, usklađivanje njihovih djelovanja,
poticanje preventivnih djelovanja radi smanjivanja razvoda brakova i pobačaja,
proučavanje i istra­živanje suvremenih problema obitelji i mladeži, poduzimanje
mjera za jačanje i učvršćivanje zdravih i skladnih obiteljskih odnosa, posebnu
zaštitu obitelji u kojima su narušeni međusobni odnosi, posebice među bračnim
drugovima, zaštitu djece čiji roditelji žive odvo­jeno, zaštitu djece o kojima
se roditelji valjano ne brinu, zašti­tu djece društveno neprihvatljivog ponašanja
te djece i odraslih osoba pod skrbništvom, borbu protiv ovisnosti i suzbijanje
zloporabe droga, kao i usklađivanje praćenja izvršenja obveza preuzetih među­narodnim
konvencijama o zaštiti interesa i prava djece.

Ministarstvo obavlja i druge poslove koji su mu
stavljeni u nadležnost posebnim zakonom.

Članak 17.

Ministarstvo europskih integracija sudjeluje, u
suradnji i koordinaciji s Ministarstvom vanjskih poslova, u obavljanju upravnih
i drugih poslova koji se odnose na proces približavanja Republike Hrvatske
Europskoj uniji.

Ministarstvo sudjeluje u razgovorima i pregovorima s
predstav­nicima Europske unije i Vijeća Europe, odnosno u pripremi i izvršavanju
međunarodnih obveza između Republike Hrvatske i Europske unije, te Republike
Hrvatske i Vijeća Europe.

Ministarstvo sudjeluje u koordinaciji i poticanju
suradnje državnih tijela s Europskom unijom, kao i održavanju i razvijanju veza
s predstavnicima Europske unije u Republici Hrvatskoj; koordinaciji radnih
tijela Vlade, tijela državne uprave i tijela lokalne uprave i samouprave u
poslovima iz njihovog djelokruga koji su u vezi s europskim integracijama;
koordinira usklađivanje pravnog sustava Republike Hrvatske s pravnim sustavom
Europske unije i izvršavanje obveza po preuzetim međunarodnim ugovorima
sklopljenim u okviru Vijeća Europe; pruža informacije o Europskoj uniji i Vijeću
Europe te o procesu približavanja Republike Hrvat­ske Europskoj uniji i
suradnju s Vijećem Europe; u suradnji s drugim nadležnim tijelima državne
uprave, koordinira programe pomoći i suradnje s Europskom unijom.

Ministarstvo
obavlja i druge poslove koji su mu stavljeni u nadležnost posebnim zakonom.

DJELOKRUG
DRŽAVNIH UPRAVNIH ORGANIZACIJA

Članak
18.

Državna
geodetska uprava obavlja upravne i druge poslove koji se odnose na: geodetske i
katastarske poslove, a posebice na izradu, obnovu i održavanje izmjere i
katastra nekretnina; informatizaciju katastra i geodetsko-prostornog sustava;
topografsko-hidrografsku kartografiju; vođenje geodetske dokumentacije; vođenje
statističkih podataka katastra nekretnina i vodova; geodetsko-katastarske poslove
za državnu granicu; razvitak i primjenu tehnologije geodetske izmjere u
znanosti, gospodarstvu i drugim djelatnostima u kojima se zasnivaju ili
ostvaruju intervencije u prostoru.

Državna
geodetska uprava obavlja i druge poslove koji su joj stavljeni u nadležnost
posebnim zakonom.

Članak
19.

Državni
hidrometeorološki zavod obavlja stručne poslove koji se odnose na: praćenje
hidroloških i meteoroloških procesa, prikupljanje, obrađivanje i objavljivanje
hidrometeoroloških podataka; istraživanje atmosfere i vodnih resursa; primjenu
meteorologije i hidrologije u područjima klimatologije, pomorske meteorologije,
agrometeorologije, umjetnog djelovanja na vrijeme, zrakoplovne meteorologije,
prostornog planiranja i projektiranja i ostalih primjena; obavljanje međunarodnih
poslova iz područja hidrologije i meteorologije od interesa za Republiku
Hrvatsku.

Državni zavod osigurava i stručno, tehničko i tehnološko
jedinstvo obavljanja hidroloških i meteoroloških poslova.

Državni zavod obavlja i druge poslove koji su mu
stavljeni u nadležnost posebnim zakonom.

Članak 20.

Državni zavod za intelektualno vlasništvo,
normizaciju i mje­riteljstvo obavlja upravne i druge poslove koji se odnose na:
normizaciju, ovlašćivanje (akreditaciju), certificiranje, mjeriteljstvo i nad­zor
predmeta od plemenitih kovina; uspostavljanje i objedinjavanje sustava
normizacije, ovlašćivanje, certificiranja i mjeriteljstva; uspostavljanje i održavanje
državnih etalona fizikalnih veli­čina i osiguranje njihove sljedivosti;
izdavanje i prihvaćanje normi; uspostavljanje i vođenje središnjega
dokumentacijskog i informacijskog sustava o hrvatskim i prihvaćenim normama;
uspostavljanje, opsluživanje i nadzor nad certifikacijskim sustavima;
uspostavljanje, opsluživanje i nadzor u djelatnostima normizacije i
mjeriteljstva; nakladništvo i distribuciju izdanja u području normizacije,
certificiranja i mjeriteljstva.

Državni zavod obavlja i upravne i stručne poslove
koji se odnose na: zaštitu industrijskog vlasništva; izume i znakove raz­likovanja
– modela i uzoraka, robnih i uslužnih žigova te oznake podrijetla proizvoda;
informacijsko-dokumentacijske poslove koji se odnose na prikupljanje, sređivanje
i stavljanje na uvid patentne dokumentacije zainteresiranim subjektima i druge
oblike diseminacije informacija iz područja intelektualnog vlasništva; poslove
među­narodne suradnje s odgovarajućim državnim institucijama drugih zemalja,
kao i s međunarodnim organizacijama, posebice sa Svjetskom organizacijom za
intelektualno vlasništvo (WIPO/OMPI); poslove koji se odnose na pripreme,
zaključivanje i izvršavanje međunarodnih ugovora iz područja intelektualnog
vlasništva.

Državni
zavod obavlja upravne i druge poslove koji se odnose na: autorska i srodna
prava (prava autora, prava umjetnika izvođača, prava proizvođača fonograma i
videograma, pravo organizacija za radiodifuziju).

Državni
zavod obavlja i druge poslove koji su mu stavljeni u nadležnost posebnim
zakonom.

Članak
21.

Državni
zavod za statistiku obavlja stručne poslove koji se odnose na: pripremu i
provedbu programa statističkih istraživanja Republike Hrvatske, a posebice
prikuplja, obrađuje, čuva, analizira, objavljuje i daje na korištenje statističke
podatke na temelju jedinstvene metodologije i jedinstvenih statističkih
standarda; unapređi­vanje statističkih metoda; izgrađivanje statističkoga
informacijskoga sustava kao dijela sustava informiranja; uvođenje i vođenje
administrativnih i statističkih registara; davanje metodoloških i drugih stručnih
uputa za statistička istraživanja i nadzor nad njihovim provođenjem,
razmjenjivanje statističkih podataka s drugim državnim i međunarodnim
organizacijama.

Državni zavod obavlja i stručne poslove koji se
odnose na: analizu i prognozu makroekonomskih kretanja u nacionalnom
gospodarstvu.

Državni zavod obavlja i druge poslove koji su mu
stavljeni u nadležnost posebnim zakonom.

Članak 22.

Državni inspektorat obavlja upravne i druge poslove
koji se odnose na: nadzor nad obavljanjem poslova u prometu robom; nad­zor nad
primjenom propisa o radu i zaštiti na radu; elektroenergetici, rudarstvu, istraživanju
i iskorištavanju mineralnih sirovina, posudama pod tlakom; te obavljanjem
ugostiteljske i turističke djelatnosti.

Državni inspektorat obavlja i druge poslove koji su
mu stav­ljeni u nadležnost posebnim zakonom.

Članak 23.

Za Državnu geodetsku upravu nadležan je ministar zaštite
okoliša, prostornog uređenja i graditeljstva. Nadzor nad radom Državne
geodetske uprave vrši Ministarstvo zaštite okoliša, prostornog uređenja i
graditeljstva.

Za Državni hidrometeorološki zavod, Zavod za
intelektualno vlasništvo, normizaciju i mjeriteljstvo i Državni zavod za
statistiku nadležan je ministar znanosti, obrazovanja i športa. Nadzor nad
radom Državnoga hidrometeorološkog zavoda, Zavoda za intelektualno vlasništvo,
normizaciju i mjeriteljstvo i Državnog zavoda za statistiku obavlja
Ministarstvo znanosti, obrazovanja i športa.

Nadzor
nad radom ostalih državnih upravnih organizacija vrši Vlada Republike Hrvatske.

PRIJELAZNE
I ZAVRŠNE ODREDBE

Članak
24.

Stupanjem
na snagu ovoga Zakona:

Ministarstvo
gospodarstva nastavlja s radom kao Ministarstvo gospodarstva, rada i poduzetništva,

Ministarstvo
hrvatskih branitelja iz Domovinskog rata nastav­lja s radom kao Ministarstvo
obitelji, branitelja i međuge­neracijske solidarnosti,

Ministarstvo
poljoprivrede i šumarstva nastavlja s radom kao Ministarstvo poljoprivrede, šumarstva
i vodnoga gospodarstva,

Ministarstvo
pomorstva, prometa i veza nastavlja s radom kao Ministarstvo mora, turizma,
prometa i razvitka,

Ministarstvo
pravosuđa, uprave i lokalne samouprave nastav­lja s radom kao Ministarstvo
pravosuđa,

Ministarstvo
zaštite okoliša i prostornog uređenja nastavlja s radom kao Ministarstvo zaštite
okoliša, prostornog uređenja i graditeljstva,

Ministarstvo
prosvjete i športa nastavlja s radom kao Ministarstvo znanosti, obrazovanja i športa,

Ministarstvo
zdravstva nastavlja s radom kao Ministarstvo zdravstva i socijalne skrbi.

Članak 25.

Stupanjem
na snagu ovoga Zakona prestaju s radom kao posebna ministarstva:

Ministarstvo
turizma,

Ministarstvo
za obrt, malo i srednje poduzetništvo,

Ministarstvo znanosti i tehnologije,

Ministarstvo rada i socijalne skrbi,

Ministarstvo za javne radove, obnovu i graditeljstvo.

Članak 26.

Poslove Državne uprave za vode preuzima Ministarstvo
poljoprivrede, šumarstva i vodnoga gospodarstva, poslove Državnog zavoda za zaštitu
obitelji, materinstva i mladeži preuzima Ministarstvo obitelji, branitelja i međugeneracijske
solidarnosti, poslove Državnog zavoda za intelektualno vlasništvo i Državnog
zavoda za normizaciju i mjeriteljstvo preuzima Državni zavod za intelektualno
vlasništvo, normizaciju i mjeriteljstvo.

Članak 27.

Vlada Republike Hrvatske će u roku od 60 dana
uredbama urediti unutarnje ustrojstvo tijela državne uprave koja mijenjaju
ustrojstvo ili djelokrug, ukoliko posebnim zakonom nije drukčije propisano.

Čelnici tijela državne uprave koja mijenjaju
ustrojstvo ili djelokrug, dužni su donijeti, odnosno uskladiti pravilnike o
unutarnjem redu prema odredbama ovoga Zakona u roku od 30 dana od dana stupanja
na snagu uredbi iz stavka 1. ovoga članka.

Unutarnje ustrojstvene jedinice tijela državne uprave
koja mijenjaju ustrojstvo ili djelokrug, nastavljaju s radom u sastavu minis­tarstava
i državnih upravnih organizacija u kojima su ustrojeni do stupanja na snagu
ovoga Zakona, do stupanja na snagu akata iz stavka 2. ovoga članka.

Državni službenici i namještenici tijela državne
uprave koja mijenjaju ustrojstvo ili djelokrug nastavljaju s radom na poslovima
na kojima su zatečeni u trenutku stupanja na snagu ovoga Zakona, nastavljaju s
radom na svojim dosadašnjim služ­be­ni­č­kim, odnosno radnim mjestima i zadržavaju
plaće prema do­sa­dašnjim propisima, do donošenja rješenja o rasporedu na radna
mjesta prema pravilniku o unutarnjem redu iz stavka 2. ovoga članka.

Članak
28.

Opremu,
pismohranu i drugu dokumentaciju, sredstva za rad, financijska sredstva, prava
i obveze, preuzimaju središnja tijela državne uprave koja preuzimaju poslove na
temelju ovoga Zakona, razmjerno preuzetim poslovima.

Članak 29.

Do donošenja državnog proračuna za 2004. godinu
tijela državne uprave koja nastavljaju s radom financirat će se na temelju
odluke o privremenom financiranju koju je donio Hrvatski sabor.

Sredstva osigurana odlukom o privremenom financiranju
za rad tijela državne uprave koja prestaju s radom preraspodijelit će se na
novoosnovana tijela državne uprave ili tijela državne uprave koja preuzimaju
poslove ukinutih samostalnih tijela državne uprave, razmjerno preuzetom
djelokrugu.

Ovlašćuje se Vlada Republike Hrvatske da uredbama
izvrši preraspodjelu sukladno stavku 2. ovoga članka.

Članak 30.

Stupanjem na snagu ovoga Zakona prestaje važiti Zakon
o ustrojstvu i djelokrugu ministarstava i državnih upravnih organizacija
(»Narodne novine«, br. 48/99. i 15/00.).

Članak 31.

Ovaj Zakon stupa na snagu danom objave u »Narodnim
novinama«.

Klasa: 023-03/03-01/07
Zagreb, 22. prosinca 2003.

HRVATSKI SABOR

Predsjednik
Hrvatskoga sabora
**Vladimir Šeks**, v. r.

Zakon, NN 199/2003-3190